Για  να υποβάλει ένα ψαράς το μηνιαίο δελτίο παραγωγής αλιευμάτων μέσω προσωπικού του υπολογιστή, πρέπει, αφού προσέλθει στο Τμήμα Αλιείας για να προμηθευτεί  τον ατομικό του κωδικό για κάθε σκάφος του (αναγνωριστικό και κωδικό), να ακολουθήσει τις παρακάτω οδηγίες:

Μπαίνουμε στην ιστοσελίδα www.alieia.minagric.gr/ospa 
Ανοίγουμε το κουτάκι που γράφει :Εμπορικές επιχειρήσεις/ αλιείς

Πληκτρολογούμε το αναγνωριστικό π.χ. GRC000047852-1 και τον κωδικό μας π.χ. LInOl2o0 

προσέχοντας να είναι το πληκτρολόγιο στα αγγλικά (πρέπει να διαχωρίζουμε το κεφαλαίο όμικρον (Ο) από το μηδέν (0), το μικρό λάμδα αγγλικό (l) από το κεφαλαίο γιώτα αγγλικό (I) (το μικρό λάμδα αγγλικό είναι λίγο πιο μακρύ και λεπτό από το κεφαλαίο γιώτα αγγλικό).

Στη συνέχεια επιλέγουμε «Αλιεία» και μετά «Μηνιαία δήλωση παραγωγής σκαφών κάτω των 10 μέτρων»

Επιλέγουμε έτος (με το βελάκι εμφανίζονται πολλές επιλογές, επιλέγουμε π.χ. 2019)

Επιλέγουμε τον μήνα για τον οποίο θέλουμε να δηλώσουμε την παραγωγή μας, π.χ. Ιανουάριος

Επιλέγουμε Βασικό εργαλείο.  Κάθε μήνα δηλώνουμε μόνο ένα εργαλείο, αυτό που δουλέψαμε περισσότερο από όλα.  Αν χρησιμοποιούμε παγίδες οποιουδήποτε είδους δηλώνουμε «FPO ΚΟΦΙΝΕΛΙΑ (ΚΙΟΥΡΤΟΙ)».  Αν χρησιμοποιούμε εργαλείο που δεν αναφέρεται στη λίστα δηλώνουμε «Άγνωστο». Σε περίπτωση που η βάρκα δεν αλίευσε καθόλου ολόκληρο τον μήνα δηλώνουμε ΧΩΡΙΣ ΑΛΙΕΥΤΙΚΗ ΔΡΑΣΤΗΡΙΟΤΗΤΑ.  Αν πήγαμε για αλιεία αλλά δεν πιάσαμε τίποτα δηλώνουμε το εργαλείο που χρησιμοποιήσαμε περισσότερο και δε δηλώνουμε αλίευμα.

Επιλέγουμε Περιοχή αλιείας «Αιγαίο»

Αλιεύματα: γράφουμε με ελληνικούς χαρακτήρες το πρώτο είδος ψαριού που πιάσαμε, π.χ. χταπόδια, εμφανίζεται στη λίστα και το επιλέγουμε.
Εκτιμώμενο βάρος: γράφουμε τα κιλά από το συγκεκριμένο είδος (πχ 10.5)
Πατάμε «προσθήκη αλιεύματος». Προσοχή! Αν δεν πατήσουμε «προσθήκη αλιεύματος», η εγγραφή μας δε θα καταχωρηθεί.

Συνεχίζουμε με το επόμενο είδος μέχρι να δηλώσουμε όλα τα είδη και τις ποσότητες που αλιεύσαμε τον συγκεκριμένο μήνα.
Αν δε βρίσκουμε κάποιο είδος στη λίστα, σημαίνει πως χρησιμοποιούμε διαφορετική ονομασία π.χ. ο κακαρέλος εμφανίζεται ως καμπανάς, η χιόνα ως μυτάκι, η πέρδικα ως πέρκα κλπ.  Δεν επιλέγουμε ψάρια που έχουν αστερίσκο (*) γιατί είναι είδη εισαγωγής και δεν αλιεύονται στην Ελλάδα.
Πατάμε «Αποστολή»

Αφού υποβάλαμε τα στοιχεία του συγκεκριμένου μήνα πηγαίνουμε πάνω δεξιά και πατάμε «Αποσύνδεση»

Για να δούμε τι στοιχεία έχουμε στείλει, από το πάνω μέρος της σελίδας και πριν αποσυνδεθούμε, επιλέγουμε «Ιστορικό ημερολόγιο», «Ιστορικό αλιευτικής δραστηριότητας σκαφών κάτω των 10μ», και επιλέγουμε το διάστημα που μας ενδιαφέρει.  Πατάμε αναζήτηση. Ανοίγοντας τον γαλάζιο μεγεθυντικό φακό για το μήνα που θέλουμε, βλέπουμε τι στοιχεία έχουμε δηλώσει.

Τηλ. Τμ. Αλιείας Μυτιλήνης: 2251046667, φαξ: 2251046995

